google/wiki40b huggingface dataset:
סטייסי דרגילה

ביוגרפיה

דרגילה נולדה באובורן שבקליפורניה. למדה באוניברסיטת איידהו והייתה חברה בנבחרת הנשים באתלטיקה של האוניברסיטה. דרגילה זכתה במדליית זהב באולימפיאדת סידני (2000) ובכך הפכה להיות האלופה האולימפית הראשונה בקפיצה במוט. 
דרגילה זכתה בשתי אליפויות עולם: בסביליה-1999 ובאדמונטון 2001, באליפות העולם באולמות בפריז-1997, בתשע אליפויות ארצות הברית ובשמונה אליפויות ארצות הברית באולמות.
בשנת 2001 דרגילה זכתה בתואר אתלטית השנה בעולם.
פרפרים

החיזור

החיזור מתחיל כשנראתה הנקבה. הזכרים נמשכים לנקבות על ידי הצבעים האולטרה סגולים שבכנפיהן, המהווים איתות מנצנץ לבני זוגם. עם זאת אצל הזכרים הצבעים הם לרוב מגוונים יותר מאשר הנקבות. כנפיהם של זכרי הכחלילים צבען כחול, ירוק-כחול, כחול- סגול או כתום אדמדם. בעוד שכנפי הנקבה הן חומות כהות. יש שהמחושים של הזכרים גדולים ורחבים יותר מאלה של הנקבות. כמו כן מכוסה הבטן של הנקבה בשערות צפופות וצמירות החסרות אצל הזכר. מכך ניתן לדעת ולגלות כי הפרפרים משתמשים בצורת החיזור באמצעות התקשטות. ובכך יש פה גם דו צורתיות מינית - "לבוש כלולות".

פרפרים לפי תפוצה עולמית

בעולם כולו יש כ-20,000 מיני פרפרים. בכל אירופה נמצאים כ-230 מינים של פרפרים; בטורקיה כ-310 מינים; ביוון כ-170 מינים; בלבנון ובארץ ישראל (כולל בחרמון) נאמד בכל אזור בכ-140; ובסיני רק 4 מינים. חלק ממיני הפרפרים במדינות המפותחות נמצאים בסכנת הכחדה. הסיבות לכך מגוונות. חקלאות מפותחת ושימוש בכימיקלים, זיהום אוויר, תעשייה ובנייה עירונית, וכן צייד של פרפרים. על פי דובי בנימיני הפרפר הוא "אינדיקטור אקולוגי מושלם" בשל רגישותו וניידותו, והעלמו מאזור מסוים עלול לרמוז על סכנות אקלוגיות בו. כדי לטפח פרפרים יש להימנע מלפגוע בהם וכל אזרח יכול לגדל בגינתו או במרפסת שלו צמחים המתאימים לפרפרי האזור, והמסייעים להם להתרבות.
נורילסק-ניקל

ראשי החברה

החל מקיץ 2011 אנדריי בוגרוב הוא יו"ר מועצת המנהלים של החברה. המנכ"ל הוא ולדימיר פוטנין. מיכאיל פרוחורוב היה מנכ"ל החברה מ-2001 ועד 2007.
יועצו של המנכ"ל הוא גאורגי מיכאילוביץ' רומנוב (נולד ב-13 במרץ 1981) - צאצא של שושלת רומנוב מצד אמו, שמוכר על ידי חלק מהמלוכנים כיורש בית המלוכה הרוסי. הוא בנהּ היחיד של מריה ולדימירובנה רומנובה ופרנץ וילהלם, נסיך פרוסיה (מיכאיל פאבלוביץ').
קיובסאט

קיובסאט (CUBESAT) הוא שם כללי לפלטפורמה לוויינית זעירה, שפותחה במקור על ידי אוניברסיטת סטנפורד מארצות הברית. התצורה של הלוויין הבסיסי במשפחה זו היא קובייה, בעלת גודל של 10 ס"מ * 10 ס"מ * 10 ס"מ. מזה שנים ניתן להשיג שלד של לוויין, כולל מחשב ותוכנת הפעלה, במחירים נמוכים ובאופן מסחרי.

היסטוריית הפיתוח של קיובסאט

בשנת 1999 החליטו פרופ' רוברט (בוב) טוויגס מאוניברסיטת סטנפורד ופרופ' ג'ורדי פיו סאורי מהמכון הטכנולוגי של קליפורניה, להציע לסטודנטים להנדסה לבנות לוויין במקום לכתוב עבודת גמר שתסתכם בספר עב כרס של עבודה תאורטית.
כארבע שנים פיתחו בוב וג'ורדי עם הסטודנטים סטנדרט ללוויין קטן וקל משקל שעלות ייצורו כולל עלות הבחינה שלו יהיו כמה עשרות אלפי דולרים. לשם הפשטות הם החליטו שהלוויין יהיה בצורת קובייה, וקראו לסטנדרט החדש קיובסאט "לוויין קובייה".
פרופק טוויגס, שבעבר היה מעורב בבניית לוויינים, חשש שמרוב התלהבות יכניסו הסטודנטים יכולות נוספות ללוויין והוא יגדל, יתייקר ויגרום לעיכוב בלוח הזמנים. הוא החליט שזאת ההזדמנות להכריח את המהנדסים בארצות הברית לעבור לשיטה המטרית, וקבע שהלוויין הבסיסי יהיה קובייה בעלת צלע של עשרה סנטימטר ובנפח של ליטר. ליחידה בסיסית זו קוראים CubeSat 1U, כלומר, יחידה אחת של לוויין הקובייה שמכילה כמעט את כל מערכות הלוויין הגדול: מחשב משימה, מערכת תקשורת, מערכת חשמל ושמיכות תרמיות להגנה על הלוויין מסביבת 
החלל הקיצונית. יחידה כזו שוגרה לראשונה בשנת 2003. מאז נוספו לסטנדרט עוד לוויינים בגדלים שונים - כולם מכפלות של הלוויין הבסיסי.
בתחילת השימוש בלווייני קיובסאט נבנו הלוויינים עצמם על תכולתם בידי מי שחפץ בכך, על פי תוכניות שסופקו לו. כיום נפוץ בהרבה השימוש בערכת לוויין מוכנה מראש, הבאה במגוון גדלים ועיצובים. למעשה, התכן של הקיובסאט יצר סטנדרטיזציה בתחום הלוויינים הזעירים, באשר רוב מוחלט של לוויינים אלה מבוססים על פלטפורמת הקיובסאט.

סוגי פלטפורמות

קטע זה אינו מעודכן, ומאז העריכה האחרונה של הערך אירעו מאורעות הדורשים את עדכונו. 
לוויין קיובסאט הנפוץ ביותר הוא קובייה בעלת ממדים של 10 ס"מ * 10 ס"מ * 10 ס"מ. (ראו תמונה). במהלך השנים פותחו דגמים גדולים יותר, בעלי צורת תיבה. הדגם הבינוני הוא בעל ממדים של 10 ס"מ * 10 ס"מ * 20 ס"מ והדגם הגדול בעל ממדים של 10 ס"מ * 10 ס"מ * 30 ס"מ.
קיימים מספר יצרנים מסחריים של פלטפורמות קיובסאט, שהמוכר והגדול מביניהם הוא חברת פאמפקין מארצות הברית. העמותה ללוויינות זעירה בישראל מייצגת בישראל יצרן זה, ומפתחת את לווייניה על בסיס מוצרי החברה.

שיגור לווייני קיובסאט

שיגור לווייני קיובסאט מתבצע על ידי משגר גנרי, מעין תיבה שלתוכה מוכנסים עד שלושה לוויינים בבת אחת. משהגיע המשגר לחלל, נפתח המארז וקפיץ הודף את הלוויינים החוצה, לחלל.
ככלל, ננו-לוויינים וקיובסאט בתוכם, אינם משוגרים כמטע"ד ייעודי ויחידי, אלא כמטען נלווה לשיגורים שונים ברחבי העולם. חלק ניכר משיגורי לווייני קיובסאט עד כה בוצע באמצעות משגר הלוויינים הרוסי דנייפר. שיגורים נוספים התבצעו באמצעות המשגר הרוסי קוסמוס 3.

בישראל

ב-19 ביוני 2014 שוגר בהצלחה הלוויין דוכיפת 1, הקיובסאט הראשון שנבנה בישראל, ולוויין התלמידים השני בעולם. הלוויין נבנה במרכז המדעים בהרצליה. הלוויין הבא בתור, דוכיפת 2, יועד להגיע לחלל עד סוף שנת 2016.
החל משנת 2014 נבנים בטכניון שלישיית לוויינים בשם SAMSON, שתפקידם הוא גיאולוקציה.
ולקו קאדייביץ'

חייו

קאדייביץ' נולד בכפר גלאווין (Glavina Donja) שבקרבת העיירה אימוצקי שבדלמטיה, קרואטיה, אז חלק מממלכת יוגוסלביה, לאב סרבי ולאם קרואטית. ב-1941 הוא הצטרף לפרטיזנים היוגוסלבים של טיטו, שלחמו במדינות הציר שפלשו למדינה. ב-1943 הצטרף באופן רשמי למפלגה הקומוניסטית של יוגוסלביה. לאחר המלחמה הוא למד באקדמיה הצבאית, ולאחר מכן בזו הגבוהה יותר בבלגרד. במהלך שנות ה-80 הפך לבן טיפוחיו של שר הביטחון בראנקו מאמולה (Mamula), ומאוחר יותר לסגנו. הוא החליף את מאמולה ב-1988. לאחר שתמך בראש הממשלה אנטה מרקוביץ' ובמאמציו לשמור על הפדרציה, החל מ-1990 הפך לבעל ברית מסויג של נשיא סרביה סלובודן מילושביץ' והתרחק ממרקוביץ'. לאחר הכישלונות בסלובניה ובקרואטיה, מרקוביץ' דרש את התפטרותו ב-1992. לאחר פרישתו עבר להתגורר בסרביה. 
כשבית הדין הפלילי הבינלאומי ליוגוסלביה לשעבר זימן אותו כעד בסתיו 2001, הוא טס למוסקבה ביום המחרת. הוא ביקש מעמד של פליט ב-2005, וקיבל אזרחות רוסית ב-2008 בהוראתו של הנשיא דמיטרי מדבדב. לאחר מספר הרשעות בפשעי מלחמה, ב-2007 המשטרה הקרואטית, ומאוחר יותר האינטרפול הוציאו צו מעצר. לאחר שקיבל אזרחות רוסית, ממשלת קרואטיה שלחה בקשה לרוסיה להסגרתו. בקשה זו נדחתה. הוא נפטר ב-2014 במוסקבה.
אושרת גני גונן

ביוגרפיה

אושרת גני גונן נולדה במושב נווה ימין להורים ניצולי שואה, שעלו מיוון. 
לאחר שירותה הצבאי למדה לתואר ראשון ושני בחינוך. בתחילת דרכה הדריכה בני נוער ביישובי המועצה האזורית דרום השרון. לאחר מכן עבדה בעיריית כפר סבא וניהלה בין היתר את מחלקת נוער, צעירים וקהילה. בהמשך היא מונתה לתפקיד מנהלת משאבי האנוש בעירייה. בראשית 2015 מונתה למנכ"לית עיריית כפר סבא, בעת כהונתו של ראש העיר יהודה בן חמו, ובהמשך של ממלא מקומו צביקה צרפתי. בינואר 2018 התפטרה מתפקידה כדי להתמודד על ראשות המועצה האזורית דרום השרון.
אושרת גני גונן נבחרה בשנת 2013 כחברת מליאה במועצה האזורית דרום השרון כנציגת יישובה נווה ימין. ב-2016 התפטרה מתפקידה כחברה מליאה במועצה האזורית דרום השרון, לאחר שחוות דעת משפטית שהתקבלה במשרד הפנים אסרה עליה לשמש בתפקיד ההתנדבותי במקביל לכהונת מנכ"לית עיריית כפר סבא.
בבחירות לרשויות המקומיות בשנת 2018 התמודדה לתפקיד ראש המועצה האזורית דרום השרון וזכתה ב 77% מהקולות.

חיים אישיים

אושרת גני גונן נשואה לדרור גונן והיא אם לארבעה. היא מתגוררת במושב נווה ימין.
קריזה (הצגה)

קריזה, או בשמו המלא "קריזה (אנשים במצוקה)", הוא מחזמר מחאה שהועלה על ידי תיאטרון חיפה בשנים 1976-1977.
ההצגה הועלתה מעל מאה פעם ברחבי הארץ ובישרה את המהפך הפוליטי שבא לידי ביטוי בתוצאות הבחירות לכנסת התשיעית.

רקע

ראשיתה של קריזה בהפקה צנועה שהעלה התיאטרון ב-1976 ונקראה עצבים. ההצגה שכתב יהושע סובול התבססה על ראיונות אותנטיים שנערכו בשכונות ועיירות פיתוח בישראל.
בשלב המעבר לאולם הגדול, שירת סובול במילואים בבקעת הירדן, ובמאית ההצגה, נולה צ'לטון, שנחשבת לאם התיאטרון הדוקומנטרי-חברתי בישראל, פנתה לאיציק ויינגרטן שיעזור לה עם החומרים של סובול.
כאשר התברר שאמנות לעם מסרבת לתמוך ב"עצבים" בנימוקים של חוסר איזון ואי עמידה בקריטריונים אמנותיים, המשיך התיאטרון להציגה ברחבי הארץ ללא סבסוד. ויינגרטן פיתח גרסה מרוככת שתוכל לזכות בתמיכת הממסד. ההצגה הייתה מחזמר, עם שירים פרי עטו של יהושע סובול, קטעי מחול, ויותר מ-20 משתתפים.
את המוזיקה הלחין שלמה בר, שההצגה פרסמה אותו ברבים. שניים מהשירים הפכו ללהיטים ("ילדים זה שמחה" ו"אצלנו בכפר טודרא") ונכללו באלבומה הראשון של להקתו "הברירה הטבעית" (1979).
ההצגה עוסקת בישראל השנייה, על שני דורותיה, דור ההורים העולים מארצות ערב, ודור הבנים ילידי הארץ. בהצגה צפים נושאים כמו עוני, אלימות, עלייה וקליטה ואפליה עדתית.
בהצגה השתתפו בין השאר: שלמה בראבא, מוני מושונוב, סנדרה שדה, רמי דנון, דב גליקמן, ג'יטה מונטה, ז'אק כהן, עזרא כפרי ואיציק ויינגרטן. הצגת הבכורה התקיימה ב-23 באוקטובר 1976.

ביקורת

ההצגה עוררה תגובות מגוונות. היו שהסתייגו מהבוטות וחששו שההצגה מלבה יצרים וזורעת פילוג בעם. גדעון עפרת לגלג על הצביעות של התיאטרון ושאל "מתי ביים במאי ממוצא ספרדי הצגה כלשהי בתיאטרון חיפה? מתי קיבל שחקן ממוצא ספרדי תפקיד ראשי בהצגות תיאטרון חיפה?".
מיכאל הנדלזלץ התלונן על חוסר אמינות עקב העדרו של אלמנט הריחוק מהמציאות, ההכרחי בתיאטרון. עוד טען שההצגה מועלית על ידי אשכנזים שבעים על מנת למרק את מצפונם.
עדית זרטל כתבה על "כוונות טובות שהלכו לאיבוד". סצינות מציאותיות שנועדו לזעזע נראו בעיניה כפארודיה, ואילו בקטעי פולקלור כמו חגיגת ברית המילה, זיהתה "התנשאות תרבותית אינטלקטואלית של יוצאי אירופה".
צבי גילת

צבי גילת (נולד ב-1954) הוא מחנך, עיתונאי וסופר ישראלי, הידוע בעיקר בזכות ספריו בנושא ידיעת הארץ. בסוף 2018 יצא ספר סיפוריו הראשון "תמיד יישאר סדק". גילת מלמד בבית המדרש של קולות ובמקומות נוספים.

ביוגרפיה

גילת נולד וחי בפתח תקווה עד שירותו הצבאי. את שירותו עשה בסיירת "שקד", במסגרתה השתתף במלחמת יום הכיפורים. לאחר שירותו למד חינוך ופילוסופיה באוניברסיטת בן-גוריון בבאר שבע. את דרכו העיתונאית החל בעיתון חדשות בו כתב את המדור השבועי "פני השטח", שסקר את היחסים בין ישראלים לפלסטינים בתקופת האינתיפאדה הראשונה. לאחר מכן היה הכתב המדיני של העיתון וסיקר בין השאר את הסכמי השלום בין ישראל לפלסטינים, את המהפכה ברומניה ואת נפילת חומת ברלין. כתב גם בעיתונים ידיעות אחרונות (כתבות בנושאי פוליטיקה וחברה ואת המדורים "נהג מונית" ו"היה שם"), במעריב (כתב וערך את המדור "ישראלים"), במחנה (מסלולי טיולים) ובמקומון "העיר" (מדור ביקורת מסעדות עממיות בשם "עודף ממאה"). 
ספרו "שביל ישראל, המדריך השלם" בהוצאת מפה - מיפוי והוצאה לאור שיצא לאור לראשונה בשנת 1998, הפך עד מהרה למדריך המקובל ביותר לצועדים לאורכו של השביל. כמו כן הוציא במסגרת הוצאה זו את הספרים "מדריך לקברי צדיקים" ו"דרכים יפות". בסוף 2018 יצא לאור ספר סיפוריו הקצרים "תמיד ישאר סדק" בהוצאת הקיבוץ המאוחד. 
גילת מתגורר במבשרת ציון ועוסק בעיקר בהנחיית קבוצות-לומדות בבית המדרש הפלורליסטי "קולות", בבית המדרש "אלול" ובמסגרות אחרות.
לגילת ולאשתו ניצה שלושה ילדים ושלושה נכדים.
מויסס אריאס

ביוגרפיה

מויסס נולד בניו יורק שבארצות הברית, להורים קולומביאנים מרקע נוצרי, על כן הוא דובר גם ספרדית. בשנת 2005, כאשר היה בן 11 שיחק בתפקיד אורח בסיטקום "כולם שונאים את כריס" בערוץ The CW. שנה לאחר מכן, בשנת 2006 החלה לגלם את ריקו בסדרה "האנה מונטנה" בערוץ דיסני בכיכובה של מיילי סיירוס. את תפקיד זה גילם למשך 4 עונות עד לסיום שידוריה של התוכנית ב-2011. 
בשנת 2009 שיחק בסרט מקורי של ערוץ דיסני "אבא בצרה" בתפקיד אנדרה, שיחק בתפקיד אורח בסדרה "המכשפים מוויברלי פלייס", גם הוא בערוץ דיסני, ושיחק בסרט "האנה מונטנה: הסרט" אשר מהווה עיבוד קולנועי לסדרה.  
בשנת 2013 שיחק בתפקיד ראשי בדרמת הנעורים העצמאית זוכת הפרסים "מלכי הקיץ" של הבמאי ג'ורדן ווט-רוברטס. באותה שנה גילם את בונזו מדריד בסרט המד"ב "המשחק של אנדר" בכיכובו של אסא באטרפילד, ודיבב את אנטוניו בסרט המצויר "גנוב על המיניונים".
ריכוזיות כלכלית

ריכוזיות בענף בודד

מבנה שוק שבו נתח ניכר מהפעילות בענף משקי נשלט על ידי מספר קטן של חברות. תופעת הריכוזיות בענפים בודדים נגרמת לעיתים כתוצאה מרכישות
ומיזוגים בשוק. לרוב, כאשר חל מצב של ריכוזיות בענף מסוים, יתרון הגודל המביא להפחתת עלויות הייצור לא בא לידי ביטוי בהורדת מחירים אלא מביא לצמצום התחרותיות ולהגדלת הרווחים של החברות כיוון שכל ספק בשוק מודע לצעדיהם של הספקים האחרים ולוקח בחשבון את צעדיהם הסבירים של שאר השחקנים בשוק.

ריכוזיות במשק

מבנה שוק שבו נתח ניכר מהשוק נשלט על ידי מספר קטן של קבוצות עסקים, לרוב חברות החזקות שנשלטות בידי יחידים או משפחות. תופעה זו רווחת במיוחד במדינות מתפתחות.

מנגנוני התמודדות שהוכחו כיעילים

בישראל קודם חוק שמטרתו היא מיגור המונופול, עיקרי החוק הוא להפחית את הריכוזיות במשק הישראלי ולהגביר את התחרות ובזאת להקטין את יוקר המחיה. עיקרי החוק מניעת אחזקות צולבות בחברות פיננסיות וריאליות גם יחד וכן מניעת רגולטורית על שליטה בחברה ציבורית באמצעות פירמידת שליטה.

לקריאה נוספת

גיא רולניק, חדשנות במדיניות הציבורית - חוזרים אל תפקיד הכוח במדיניות הכלכלית, באתר TheMarker‏, 11 באוגוסט 2017
קרל בלינד

קרל בלינד (בגרמנית: Karl Blind; ‏4 בספטמבר, מנהיים - 31 במאי 1907, לונדון) היה מהפכן גרמני וסופר שיצירותיו עסקו בפוליטיקה, היסטוריה, מיתולוגיה וספרות גרמנית.
המתמיד

"הַמַּתְמִיד" הוא משיריו הידועים של חיים נחמן ביאליק, והוא פואמה היסטורית המתארת את דמות "המתמיד" בישיבה הליטאית של הימים ההם.

תולדות הפואמה

הפואמה "המתמיד" פורסמה בשני שלבים. החלק העיקרי שלה פורסם בכתב העת "השלח", בשנת 1898 (תרנ"ח). אל חלק זה צירף ביאליק כמחצית משירו "מבני העניים" שפורסם כשנתיים קודם לכן בכתב העת "הזמן" שבעריכת עזרא גולדין, והפואמה השלמה פורסמה לראשונה בשנת 1901.
Grenade

תוכן השיר

Grenade הוא בלדת פופ ו-R&B אותה כתב מארס ביחד עם שותפיו לסמיזינגטונס ארי לוין ופיליפ לורנס, עם ברודי בראון, קלוד קלי ואנדריי וייט. השיר נכתב בסולם D מינור, והוא בקצב מודרטו של 108 פעמות לדקה. על פי ג'ון קרמניקה מהניו יורק טיימס השיר מכיל אלמנטים מהפופ של שנות השמונים והוא מלווה בתופים בהם נוהג להשתמש קניה וסט. על פי ביל לם מ-About.com לשיר "מבנה של שיר פופ קלאסי".
במהלך השיר מתאר ברונו מארס את אהבתו והקרבתו למען אהובתו, אך היא מגיבה בחזרה באדישות, ולא משיבה אהבה. "הבאתי לך את כל שהיה לי, אך את השלכת זאת לאשפה."
בפזמון השיר מתאר מארס את הדברים שהוא מוכן לעשות לו זה יידרש למענה: "הייתי תופס רימון שמתפוצץ בשבילך... הייתי קופץ לפני רכבת בשבילך, את יודעת, אעשה הכל למענך." אבל את "לא תעשי את אותו הדבר."
"אני חושב שכל אחד יוכל להתחבר אליו (אל "Grenade"). אתה כל כך אוהב את האישה הזו, ואתה לא מבין: 'מה אני עושה לא נכון? מה אני לא מביא לך? אני אלך כל כך רחוק עד שאירה קליע בראשי, ואני לא מבין, למה אני לא יכול לקבל אהבה כזו בחזרה?'"
— ברונו מארס על המשמעות של "Grenade"
רודוליוב רוקי וולוביץ'

ביוגרפיה

וולוביץ' נולד ב-1 במאי 1950 בעיר הבוסנית (יוגוסלביה דאז) ביילינה. הקריירה המוזיקלית שלו החלה בשנת 1972, עם פרסום שיריו "Kristina" ו-"Napustićeš me ti". לאחר הוצאת אלבומו "Paša" בשנת 1988 ערך הופעות במספר מדינות אירופאיות בעלות קהילה סרבית גדולה. וולוביץ' הוציא בנוסף ל"Paša" שישה אלבומים נוספים.
במהלך מלחמת יוגוסלביה נהרס לחלוטין מרכז העיר ביילינה, וביתו של וולוביץ' ניזוק. וולוביץ' התגייס למאמץ המלחמתי, והפך לחבר בבריגדת "סמברסקה". רבים משיריו עוסקים במלחמה, ואחדים מהם מוקדשים לחבריו לקרב ולקציניו, כדוגמת ליובישה "מאוזר" סאביץ'. ההכנסות משיריו נתרמו לטיפול בחיילים שנפצעו בקרב.
לאחר הצלחת אלבומו הראשון עבר וולוביץ' לשרת תחת היחידה "Garda Panteri" (משמר הפנתרים). ביוזמת מפקדו פרסם אלבום נוסף בשנת 1993, הקרוי על שם היחידה. אלבום זה תרם רבות למורל החיילים, והביא לפרסומו של וולוביץ'.
במסגרת הקריירה האקדמית שלו לאחר המלחמה שימש כפרופסור וכרקטור בבית הספר לחקלאות ולרפואה בביילינה, עד ליציאתו לגמלאות.
רקפת

מאפיינים

גבעול הרקפת הוא פקעת רב-שנתית, שנפחה הולך וגדל משנה לשנה והיא מצמיחה שורשים כלפי מטה, ועלים ופרחים כלפי מעלה.
פריחת הרקפת מתמשכת על פני תקופה ארוכה. לאחר ההאבקה נובל הפרח והשחלה המופרית מתפתחת להלקט. האבקת הרקפת נעשית בצורה ייחודית. לרקפת ישנם מספר מאביקים אך העיקרי מביניהם הוא עש מסוג Micropterix berytella אשר מאביק את הרקפת על ידי "האבקת זמזום". כלומר, העש משמיע זמזום בתדר גבוה שגורם לאבקנים לזוז ולפזר את האבקה. הזרעים מופצים בעיקר על ידי נמלים. לאחר הנביטה מפתח הנבט פקעת קטנה, המצמיחה בשנה הראשונה רק עלה אחד ובשנה השנייה מספר עלים. הפריחה אינה מתחילה אלא בשנה השלישית או הרביעית לחיי הצמח. לרקפת יש חמישה עלי כותרת, המופנים כלפי מעלה. הפקעת מכילה רעל הנקרא ציקלאמינין, המשמש דייגים לסימום דגים, אך לאחר שקולים את הפקעות הן ראויות למאכל, בנוסף שימשו חלקים שונים של הרקפת כתרופות עממיות שונות.
בישראל נפוצים שני מיני רקפת – רקפת יוונית ורקפת מצויה. הגננים פיתחו זנים תרבותיים מפוארים, המצטיינים בפרחיהם הגדולים וההדורים. הרקפת היא צמח מוגן בישראל ואסור לקטוף אותה.
משאל העם על עצמאות כורדיסטן העיראקית

משאל העם על עצמאות כורדיסטן העיראקית הוא משאל עם שהתקיים בכורדיסטן העיראקית ב-25 בספטמבר 2017 ובו הצביעו הכורדים תושבי צפון עיראק על השאלה האם ברצונם לכונן מדינה עצמאית ולהיפרד מהשלטון העיראקי.

הרקע למשאל

המשאל תוכנן להיערך ב-2014 לאור מחלוקות בין הממשלה האזורית של כורדיסטן (KRG) לבין הממשלה הפדרלית של עיראק. קריאות ותיקות בשנים לעצמאות כורדית צברו תנופה מחודשת בעקבות המלחמה בצפון עיראק. במלחמה זו, המדינה האסלאמית כבשה אזורים נרחבים שהיו בשליטת כוחות עיראקיים וננטשו, עיראק הייתה על סף התפרקות והכח היחיד היעיל שהיווה משקל נגד להתקדמות המדינה האסלאמית היו כוחות פשמרגה כורדיים. הכוחות כבשו מידי ארגון הטרור אזורים בצפון עיראק שמאוכלסים על ידי כורדים ומיעוטים אחרים, והם הפכו לאזורים בשליטה כורדית דה-פקטו.

השלכות

כשבועיים לאחר פרסום תוצאות משאל העם, החלו טורקיה, איראן, ועיראק בהפעלת סנקציות מסוימות על כורדיסטן העיראקית, כדוגמת סגירת המרחב האווירי והפרעה במסחר הנפט על מנת לגרום לברזאני לחזור בו מצעדיו בדרך לעצמאות. ב-16 באוקטובר צבא עיראק והמליציות השיעיות הנתמכות בידי איראן איימו בפלישה לקירקוק על מנת לכבוש אותה בחזרה. תחילה נערכו כוחות הפשמרגה להגנה על קירקוק, ואף הצטרפו אליהם כוחות מהPKK, אך בשלב מסוים ומסיבות שטרם הובהרו, כל הכוחות הכורדיים נסוגו וכיבוש קירקוק הושלם בפחות מיממה, עם מספר הרוגים בודדים לשני הצדדים. בבוקר שלאחר מכן נסוגו הכורדים גם מהעיר סינג'אר, וכך חזרה למעשה כורדיסטן העיראקית לגבולות שלפני 2014 בתוך יומיים.

התייחסות בינלאומית למשאל

משאל העם היה למוקד מחלוקת בינלאומית. מרבית המדינות האסלאמיות מתנגדות לקיום המשאל. ההתנגדות החריפה ביותר למשאל היא מצד ממשלת עיראק, וכן מצד המשטרים האיסלמיסטים בטורקיה ואיראן אשר גם בשטחן מתגורר מיעוט כורדי מדוכא והן אינן מעוניינות בפתיחת פתח לעצמאות כורדית בתחומן. מרבית המדינות המערביות נקטו במדיניות דיפלומטית מהוססת כדי להימנע מסכסוך עם העולם האסלאמי ו/או הערבי המתנגד למהלך. בישיבתה ב-21 בספטמבר 2017 הביעה מועצת הביטחון של האו"ם את דאגתה מקיום משאל העם על עצמאות כורדיסטן. מדינות אחרות, ובכללן ישראל, פולין ויוון, הביעו תמיכה פומבית בזכות של הכורדים לקיום המשאל.
ב-30 בספטמבר טען נשיא טורקיה רג'פ טאיפ ארדואן שהמוסד מעורב במשאל העם, זאת בשל הנפת דגלי ישראל בהפגנות למען עצמאותה של כורדיסטן.
דרגה (אלגברה ליניארית)

באלגברה ליניארית, דרגת העמודות  של מטריצה  מוגדרת להיות ממד מרחב העמודות שלה, כלומר, המספר המקסימלי של וקטורי עמודה בלתי תלויים ליניארית מבין עמודות המטריצה. באופן דומה, דרגת השורות  של  היא ממד מרחב השורות שלה.
דרגת העמודות שווה תמיד לדרגת השורות של המטריצה, ולכן מקובל לקרוא לערך המשותף שלהן דרגת המטריצה  ולסמנו .
הדרגה של מטריצה  היא לכל היותר . מטריצה שדרגתה שווה לערך מקסימלי זה נקראת מטריצה מדרגה מלאה. מטריצה שדרגתה נמוכה יותר נקראת מטריצה מדרגה חסרה.
דרך פשוטה למצוא דרגה של מטריצה היא לדרג אותה לצורה הקנונית שלה ואז לספור את כל השורות שהן לא שורות אפסים. שיטה זו עובדת כיוון שפעולות שורה לא משפיעות על המרחב הנפרש של השורות (span) ולכן אחרי דירוג נוכל לראות בדיוק כמה שורות בלתי תלויות ליניארית זו בזו, זה ייתן את מימד מרחב השורות שזהו כמובן הדרגה של המטריצה.
כיוון שממד מרחב הפתרונות של מערכת משוואות ליניאריות קשור באופן ישיר בדרגה של המטריצה המייצגת אותה, ניתן להבין אינטואיטיבית את מושג הדרגה כמדד ל-"חוסר הניוון" של המערכת.

הוכחה שדרגת העמודות שווה לדרגת השורות

העובדה שדרגת העמודות ודרגת השורות של כל מטריצה הן שוות מהווה חלק חשוב של המשפט היסודי של האלגברה הליניארית. להלן מוצגת הוכחה לטענה זו, התקפה מעל כל שדה.
תהי A מטריצה מסדר m × n (עם m שורות ו-n עמודות). תהי r דרגת העמודות של A ויהיו הווקטורים c₁,...,cᵣ בסיס כל שהוא למרחב העמודות של A. נפעיל Rank factorization על המטריצה A: נייצג את וקטורי הבסיס למרחב העמודות של A בצורה סכמטית כמטריצה C מסדר m × r. כל עמודה של A ניתנת להצגה כצירוף ליניארי של r העמודות של C. פירוש הדבר הוא שקיימת מטריצה R מסדר r × n כך ש-A = CR. בשפה של העתקות ליניאריות, הצגנו את ההעתקה הליניארית מ- ל- (המיוצגת על ידי A) כהרכבה של העתקה מ- ל- עם העתקה מ- ל-. המטריצה R היא המטריצה שבה העמודה ה-i נוצרת מהמקדמים שמייצגים את העמודה ה-i של A כצירוף ליניארי של r העמודות של C. כעת, כל שורה j של A ניתנת להצגה כצירוף ליניארי של r השורות של R, עם מקדמים ששווים למקדמי השורה ה-j של C. לפיכך, השורות של R פורשות את מרחב השורות של A, ולפי למת ההחלפה של שטייניץ, דרגת השורות של A לא יכולה לעלות על r. זה מוכיח שדרגת השורות של A קטנה או שווה לדרגת העמודות. את תוצאה זו ניתן ליישם לכל מטריצה, כך שנפעיל אותה על המטריצה המשוחלפת של A. כיוון שדרגת השורות של המטריצה המשוחלפת של A שווה לדרגת העמודות של A ודרגת העמודות של המטריצה המשוחלפת של A שווה לדרגת השורות של A, ניתן להקיש גם את האי-שוויון ההפוך ומשניהם יחד את השוויון של דרגת השורות ודרגת העמודות של A.
איתן איתן

איתן איתן (נובמבר 1940 – אפריל 1991) היה משורר עברי בן המושבה כנרת.

ביוגרפיה

איתן נולד בשנת 1940 לקורט וימינה איתן. ימינה הייתה בתו של החלוץ דוד יזרעאלי. התגייס לשייטת 13 והחל לכתוב שירים ולפרסם עוד בעת שירותו הצבאי. שיריו התפרסמו דרך קבע ב"קשת" של אהרון אמיר. שיריו מיוחדים בסגנונם הגברי, הנוקשה כביכול, ובמחויבותו העמוקה של המשורר לערכי ארץ ישראל הישנה והטובה. היו מבקרים שכינו את שירתו "שירה כנענית חדשה", משום דבקותו בתשתיות הקרקע, האקלים והצומח של מולדתו. איתן היה מראשוני החקלאים שהחלו לגדל פירות אורגניים. הוא ראה בגידול האורגני מעין שיבה לערכי היסוד הטהורים של חלוצי עמק הירדן.
בחייו הספיק לפרסם רק שלושה ספרי שירה. הוא נפטר ממחלת הסרטן בשנת 1991 ונקבר במושבת הולדתו כנרת. הכרך של כל שיריו - "שירי האלף ושירים לבני אדם" - יצא לאור רק לאחר מותו.
מבחר סיפורים ושירים פורסמו בקשת בעריכת אהרון אמיר.
מבחר מצומצם משיריו הוצא בספר "האדמה הקורנת" בהוצאת קשב.
הלמה של פאטו

במתמטיקה, הלמה של פאטו מקשרת באמצעות אי-שוויון בין הגבול התחתון של האינטגרל (על פי לבג) של סדרת פונקציות ובין האינטגרל של הגבול התחתון של אותה סדרה. בכך היא מאפשרת לקבל מידע מתכונות ההתכנסות של סדרת הפונקציות על תכונות ההתכנסות של סדרת האינטגרלים שלהן. הלמה נקראת על שם המתמטיקאי הצרפתי פייר פאטו.
שימוש מיידי של הלמה הוא בהוכחת משפט ההתכנסות הנשלטת.

למת פאטו ההפוכה

למת פאטו ההפוכה קובעת כי אם {f_n} סדרת פונקציות מדידות וחסומות |f_n| \le g על ידי פונקציה אינטגרבילית, אז \limsup _{n \rightarrow \infty}{\int{f_n}} \le \int {\limsup_{n \rightarrow \infty}{f_n} }.
כדי להוכיח זאת, יש להביט בסדרת הפונקציות האי שליליות h_n=g-f_n, ולהפעיל את למת פאטו הרגילה:
\int{\liminf_{n \rightarrow \infty} {(g-f_n)} } \le \liminf_{n \rightarrow \infty} \int{(g-f_n)}
\int{\liminf_{n \rightarrow \infty} {g} } + \int{\liminf_{n \rightarrow \infty} {(-f_n)} } \le \liminf_{n \rightarrow \infty} \int{g} + \liminf_{n \rightarrow \infty} \int{(-f_n)} (כי האינטגרל של g סופי)
\int{g} + \int{\liminf_{n \rightarrow \infty} {(-f_n)} } \le \int{g} + \liminf_{n \rightarrow \infty} \int{(-f_n)} (כי g אינטגרבילית)
 - \int{\limsup_{n \rightarrow \infty} {f_n} } \le - \limsup_{n \rightarrow \infty} \int{f_n}
 \limsup_{n \rightarrow \infty} \int{f_n} \le \int{\limsup_{n \rightarrow \infty} {f_n} } 
כדרוש.
הגנות מטבע

דוגמאות לחשיפה לתנודות מטבע

ניטול לדוגמה יצרן ישראלי שמרבית עלויותיו בשקלים ועיקר המכירות הן בדולר אמריקני. נניח שתמחור המוצר מותיר בידיו רווח סביר במחיר של 40 ש"ח ובעת החישוב כל דולר שווה 4 ש"ח. היצואן מוכר ללקוחותיו בארצות הברית את המוצר ב 10 דולר ובתנאי אשראי של 120 יום. בתום תקופת האשראי, בעת קבלת התקבול הדולרי מהלקוח, השקל התחזק מול הדולר ושער החליפין ירד ל 3.6 ש"ח לדולר כלומר השווי השקלי של התקבול הדולרי ירד מ-40 ₪ ל-36 ₪ ובמילים אחרות הפסד של 10% ביחס לתמורה המצופה. אילו התרחיש היה הפוך ושער מטבע החליפין היה מטפס למשל ל-4.2, היה נוצר ליצרן הישראלי רווח עודף ביחס לתמחור הראשוני שערך.
ניטול דוגמה אחרת של פלוני אשר קשר עסקה בה התחייב לרכוש נכס בחו"ל שערכו נקוב במט"ח. התשלום בעבור הנכס יתרחש רק בעוד שנה. חסכונותיו של פלוני מושקעים בפיקדונות שקליים. שוב מדובר כאן בחשיפה מטבעית היוצרת פוטנציאל לרווח או הפסד כתוצאה מתנודתיות (פיחות או ייסוף) שעלולה להיווצר בין המטבעות במועד העסקה.

השפעת תנודות מטבע על תהליך ניהול הסיכונים

בניהול סיכונים ישנה שאיפה, בדרך כלל, ליהנות כמה שניתן מהפוטנציאל לרווח נוסף הטמון בחשיפה שבין המטבעות, ולגדר כמה שאפשר את הסיכון להפסד ממנה.
הגנות מטבע מסייעות לבטל לחלוטין את השפעת החשיפה לשינויי שער חליפין, או להגביל אותה (גידור) ולהבטיח רווחיות או תזרים מתוכננים וידועים. במועד קשירת העסקה (פתיחת החשיפה) היצואן, או פלוני רוכש הנכס, יכול לבצע פעולות הגנה שונות דוגמת: מכירת חוזה עתידי ו/או רכישת ביטוח שער באופציית מכר ובכך לבטל או לגדר את השפעת החשיפה בין המטבעות השונים.

דרכים שונות לבצע הגנות מטבע

כפי שראינו בשתי הדוגמאות לעיל, החשיפה בין המטבעות השונים של שני הצדדים לעסקה יוצרת פוטנציאל לרווח או להפסד.
ישנן דרכים ליצירת "הגנה טבעית" באמצעות איזון בין הנכסים וההתחייבויות שלנו בכל מטבע, או רכישת הגנה/ביטוח לצורך גידור הסיכון. בשל עלויות ההגנה, שעלולות להיות גבוהות, נסתפק לעיתים בגידור הסיכון ולא במניעתו המוחלטת.